Няма нови болести по пчелите и оцеляването им не е заплашено – Agrozona.bg
Няма нови болести по пчелите и те няма да измрат. Нормално е обаче както при всички живи същества да има смъртност и при тях. Това заяви Проф. Кънчо Кънчев – бивш председател на Националната научна асоциация по пчеларство. „В последно време се  вдига голям шум, че пчелите масово измират, цитират се Ванга и Айнщайн, които прогнозират, че когато тези видове ги няма, то ще изчезне и човечеството след 3 години. Няма нови болести, няма да умрат пчелите. Това са само спекулации. Говори се много, че пчелите в Америка са изчезнали. Така е, но това се дължи на факта, че тамошните производители направиха един куп грешки – въведоха монокултури при земеделието и нямаше естествена, междинна паша. Отделно там където умряха пчелите, районите са засети само с ГМО соя, царевица и слънчоглед – просто семействата няма с какво да се хранят. Пчеларството ще просъществува“, категоричен е проф. Кънчев. Намират се начини, средства и лекарства, които се справят с опазването на видовете. Това, че в САЩ и Франция са допуснати грешки не може да е показателно за целия свят, допълни той. Никой не е застрахован от смъртността на пчелните семейства. При една тежка зима е в рамките на нормалното да има едни 10 % смъртност. Тя може да се дължи и на есенната паша, която започва по- рано. През хилядите години, пчелите са свикнали да се хранят с определена храна. Тя обаче вече не съществува в природата и това предизвиква сериозен стрес в животните. Получава се измиране понякога и от болести, което също е нормално, каза Белгин Яхя, носител на приза „Пчелар на годината 2016“, отглеждащ 300 кошера.  „Аз лично съм имал измирания от диария“, коментира Яхя. За да се разбере дали пчелите измират от болести, то трябва да се направят изследвания. „Зимата за пчеларите е от септември до март месец. Нормално е през този период на 100 кошера да има смъртност на 2 майки. Не е нормално, когато започнат да измират по 5- 10 майки месечно. Като основен проблем обаче пчеларите се обединяват около тезата, че се измества естествената паша на пчелите. „Вече няма паша, което прави много трудно пчеларството в наши дни. Това е голям проблем, защото за в бъдеще ще бъде все по- трудно да се прави качествен мед. Единствено при пчеларството не може да се внесе фураж. От година на година става все по- трудно. Семействата не могат да натрупат „зимнина“, заключи Белгин Яхя.